text: РЕГЛАМЕНТ ЗА ИЗПЪЛНЕНИЕ (ЕС) № 994/2013 НА КОМИСИЯТА
  от 16 октомври 2013 година
  за изменение на регламенти (ЕО) № 952/2006, (ЕО) № 967/2006, (ЕО) № 555/2008 и (ЕО) № 1249/2008 по отношение на задълженията за съобщаване и уведомяване в рамките на общата организация на селскостопанските пазари
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1), и по-специално член 192, параграф 2 във връзка с член 4 от него,
  като има предвид, че:
  (1)
  В Регламент (ЕО) № 792/2009 на Комисията (2) са установени общи правила за съобщаване на информация и предаване на документи от държавите членки до Комисията. Тези правила обхващат по-специално задължението на държавите членки да използват информационните системи, осигурени от Комисията, и валидирането на правата на достъп на органите или отделните лица, оправомощени да изпращат уведомления. В Регламент (ЕО) № 792/2009 са определени също и общи принципи, приложими за информационните системи, така че те да гарантират автентичността, целостта и четливостта в течение на времето на документите и да осигуряват защита на личните данни. Задължението за използване на посочените информационни системи трябва да бъде предвидено във всеки регламент за установяване на специфично задължение за уведомяване.
  (2)
  Комисията разработи информационна система, която позволява управлението по електронен път на документи и процедури в рамките на нейните собствени вътрешни работни процедури, както и в отношенията ѝ с органите, участващи в общата селскостопанска политика.
  (3)
  Чрез тази система могат да бъдат изпълнени няколко задължения за съобщаване и уведомяване, по-специално предвидените в регламенти (ЕО) № 952/2006 (3), (ЕО) № 967/2006 (4), (ЕО) № 555/2008 (5) и (ЕО) № 1249/2008 (6) на Комисията.
  (4)
  В интерес на ефикасното администриране и предвид натрупания опит някои съобщения и уведомления следва да бъдат опростени, уточнени или заличени.
  (5)
  В член 100, параграф 2 от Регламент (ЕО) № 555/2008 се предвижда опростено уведомяване, когато би трябвало да се съобщават само нулеви стойности. Тъй като информационната система включва опростена процедура за изпращане на тези уведомления, процедурата за уведомяване по този член вече не е необходима.
  (6)
  В Регламент (ЕО) № 1249/2008 следва да се предвиди допълнително уведомление относно клането на едър рогат добитък с оглед изчисляването на тегловния коефициент, посочен в член 18 от същия регламент.
  (7)
  Поради това регламенти (ЕО) № 952/2006, (ЕО) № 967/2006, (ЕО) № 555/2008 и (ЕО) № 1249/2008 следва да бъдат съответно изменени.
  (8)
  Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
  ПРИЕ НАСТОЯЩИЯ РЕГЛАМЕНТ:
  Член 1
  Член 58 от Регламент (ЕО) № 952/2006 се заменя със следното:
  „Член 58
  Съобщения и уведомления
  Съобщенията и уведомленията, посочени в член 5, параграф 3 и членове 12, 21 и 22, се изпращат в съответствие с Регламент (ЕО) № 792/2009 на Комисията (7).
  Член 2
  В член 21 от Регламент (ЕО) № 967/2006 се добавя следният параграф 5:
  „5. Съобщенията, посочени в член 4, параграф 3, членове 10 и 17 и настоящия член, се изпращат в съответствие с Регламент (ЕО) № 792/2009 на Комисията (8).
  Член 3
  Член 100 от Регламент (ЕО) № 555/2008 се изменя, както следва:
  1)
  Заглавието „Информиране“ се заменя със „Съобщения и уведомления“.
  2)
  Параграф 1 се заменя със следното:
  „1. Съобщенията и уведомленията до Комисията, посочени в настоящия регламент, се изпращат в съответствие с Регламент (ЕО) № 792/2009 на Комисията (9).
  3)
  Параграф 2 се заличава.
  Член 4
  Регламент (ЕО) № 1249/2008 се изменя, както следва:
  1)
  В член 19 се добавя следната буква г):
  „г)
  общия брой възрастни говеда, заклани през предходната календарна година, с разбивка по категории, класове по конформация и класове по степен на залоеност.“
  2)
  Вмъква се следният член 39а:
  „Член 39a
  Съобщения и уведомления
  Съобщенията и уведомленията до Комисията, посочени в настоящия регламент, с изключение на посочените в член 36, се изпращат в съответствие с Регламент (ЕО) № 792/2009 на Комисията (10).
  Член 5
  Настоящият регламент влиза в сила на третия ден след публикуването му в Официален вестник на Европейския съюз.
  Прилага се от 1 януари 2014 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 16 октомври 2013 година.